ที่ ปส.023/2566                                                                วันที่ 31 มีนาคม 2566

# **ไอแบงก์ ร่วมสนับสนุนจัดงานเลี้ยงละศีลอดคณะทูตานุทูตประเทศอิสลามประจำประเทศไทย**

 ธนาคารอิสลามแห่งประเทศไทย (ไอแบงก์) โดย **นายภูมิศักดิ์ อรัญญาเกษมสุข** ประธานกรรมการธนาคาร พร้อมด้วย **นายระบิล พรพัฒน์กุล** ประธานอนุกรรมการบริหาร **นางอัมพร ปุรินทวรกุล** กรรมการธนาคาร **นางวชิรญา เพิ่มภูศรี** กรรมการธนาคาร และ**นายทวีลาภ ฤทธาภิรมย์** กรรมการและผู้จัดการธนาคาร มอบเงินสนับสนุนการจัดงานเลี้ยงละศีลอดคณะทูตานุทูตประเทศอิสลามประจำประเทศไทยและตัวแทนองค์กรมุสลิมแห่งประเทศไทย ประจำปีฮิจเราะห์ศักราช 1444 ให้แก่นายสามารถ มะลูลีม ประธานมูลนิธิเพื่อศูนย์กลางอิสลามแห่งประเทศไทย ณ มูลนิธิเพื่อศูนย์กลางอิสลามแห่งประเทศไทย เมื่อวันที่ 29 มีนาคม 2566

 การจัดงานเลี้ยงละศีลอด คณะทูตานุทูตประเทศอิสลามประจำประเทศไทยและตัวแทนองค์กรมุสลิมแห่งประเทศไทย มีขึ้นเป็นประจำทุกปี โดยมีกระทรวงต่างประเทศเป็นเจ้าภาพร่วมกับมูลนิธิเพื่อศูนย์กลางอิสลามแห่งประเทศไทย สำหรับงานเลี้ยงละศีลอดเดือนรอมฎอนประจำปีฮิจเราะห์ศักราช 1444 ได้รับเกียรติจากนายดอน ปรมัตถ์วินัย รองนายกรัฐมนตรี และรัฐมนตรีว่าการกระทรวงการต่างประเทศ กล่าวปราศรัยและอวยพรเนื่องในเดือนรอมฎอนอันทรงเกียรติ แก่คณะทูตจากประเทศมุสลิมประจำประเทศไทยจำนวน ๒๐ ประเทศ ตลอดจนผู้เข้าร่วมงานอีกกว่า 250 คน ในโอกาสนี้ คณะกรรมการธนาคารอิสลามแห่งประเทศไทย ได้พบปะและกระชับความสัมพันธ์อันดีระหว่างคณะทูตจากประเทศมุสลิมและผู้นำศาสนาอิสลาม นักวิชาการมุสลิม บุคคลสำคัญของสังคมไทยมุสลิม